钦定古今图书集成/明伦汇编/氏族典/第120卷 > 陈奇
## 钦定古今图书集成/明伦汇编/氏族典/第120卷 > 陈奇

按《魏书陈奇传》：“奇字修奇，河北人也。自云晋凉州刺
史骧之八世孙。少孤，家贫，而奉母至孝。髫龄聪识，有
夙成之美。性气刚亮，与俗不群，爱翫经典，博通坟籍。
常非马融、郑元解经失旨，志在著述五经。始注《孝经》
《论语》，颇传于世，为搢绅所称。与河间邢祜同召赴京。
时秘书监游雅素闻其名，引入秘书，欲授以史职。后”
与奇论典诰及《诗》《书》，雅赞扶马郑奇执义非，雅终不
苟从。雅性护短，因以为嫌，不复叙用。奇冗散数年，高
允与奇仇温古籍，嘉其远致，微劝雅曰：“君朝望具瞻，
何为与野儒辨简牍章句？”雅谓允有私于奇曰：“君宁党小人也。”乃取奇所注《论语》《孝经》，焚于坑内。奇曰：“公
贵人，不乏樵薪，何乃燃奇《论语》。”雅愈怒，因告京师后
生不听传授，而奇无降志，亦评雅之失。雅制昭皇太
后碑文，论后名字之美，比喻前魏之甄后，奇刺发其
非，遂闻于上。诏下司徒，检对碑史，事乃郭后，雅有屈
焉。有人为谤书，多怨时之言，颇称奇不得志。雅乃讽
在事云：“此书言奇不遂，当是奇假人为之。”遂抵奇罪，
及其家。奇于《易》尤长，在狱尝自筮，卦未及成，乃掔破
而叹曰：“吾不度来年冬季。”及奇受害，如其所占。